KOMISIJOS REGLAMENTAS (EB) Nr. 830/2006
2006 m. birželio 2 d.
iš dalies keičiantis Reglamentą (EB) Nr. 1342/2003 dėl grūdų ir ryžių importo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1784/2003 dėl bendro grūdų rinkos organizavimo (1), ypač į jo 24 straipsnio antrą pastraipą,
atsižvelgdama į 2003 m. rugsėjo 29 d. Tarybos reglamentą (EB) Nr. 1785/2003 dėl bendro ryžių rinkos organizavimo (2), ypač į jo 25 straipsnio 2 dalį,
kadangi:
(1)
Pagal Tarybos reglamentą (EB) Nr. 2007/2000 (3), kuriuo buvo įvestos išskirtinės prekybos priemonės, skirtos Europos Sąjungos stabilizavimo ir asocijavimo procese dalyvaujančioms arba su juo susijusioms šalims ir teritorijoms, į Bendriją leidžiama importuoti Albanijos, Bosnijos ir Hercegovinos bei Juodkalnijos, Serbijos arba Kosovo muitų teritorijų kilmės grūdus ir ryžius neribojant kiekio ir atleidžiant nuo muito mokesčių.
(2)
2003 m. liepos 28 d. Komisijos reglamento (EB) Nr. 1342/2003, nustatančio specialias išsamias grūdų ir ryžių importo ir eksporto licencijų sistemos taikymo taisykles (4), 16 straipsnyje numatyta, kad valstybės narės informuoja Komisiją apie importo arba eksporto licencijų paraiškas. Pateikiant šią informacija nebūtina nurodyti kitų nei paprastieji kviečiai grūdų kilmę.
(3)
Siekiant užtikrinti išsamią grūdų ir ryžių importo kontrolę, valstybės narės visų grūdų ir ryžių importo licencijose turėtų nurodyti šių produktų kilmę.
(4)
Reglamentą (EB) Nr. 1342/2003 reikėtų atitinkamai iš dalies pakeisti.
(5)
Šiame reglamente numatytos priemonės atitinka Grūdų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1342/2003 16 straipsnio 2 dalis pakeičiama taip:
„2. Pranešdamos apie išduotas importo licencijas, valstybės narės kasdien perduoda kiekius, kuriems išduodamos licencijos pagal produkto kilmę ir kodą, o paprastųjų kviečių atveju - pagal kokybės klasę. Ryžių importo licencijose taip pat nurodoma kilmė.“.
2 straipsnis
Šis reglamentas įsigalioja 2006 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. birželio 2 d.